Sanoat loyihalarini moliyaviy qoʻllab-quvvatlash ishlarini izchil davom ettirish boʻyicha qoʻshimcha chora-tadbirlar toʻgʻrisida
(decree, 2025-12-29)

Respublika hududida sanoatni rivojlantirish, sanoat loyihalarini moliyaviy qoʻllab-quvvatlash ishlarini izchil davom ettirish, ishlab chiqarish quvvatlarini kengaytirish va qoʻshimcha zaxiralarni yaratish hamda Sanoatni rivojlantirish jamgʻarmasi mablagʻlaridan samarali foydalanish maqsadida qaror qilaman: 1. Ushbu Farmonni qabul qilishdan koʻzlangan asosiy maqsad etib sanoat tarmoqlarida eksportbop mahsulotlar ishlab chiqarish, sohaga zamonaviy texnologiyalarni olib kirish va ishlab chiqarish samaradorligini oshirishga koʻmaklashish hamda investitsiya loyihalarini, shu jumladan, sanoat ipotekasi tizimi orqali moliyalashtirish uchun Sanoatni rivojlantirish jamgʻarmasining 185 million AQSH dollari miqdoridagi qoʻshimcha mablagʻlarini shakllantirish belgilansin. 2. Sanoatni rivojlantirish jamgʻarmasining qoʻshimcha mablagʻlarini shakllantirish maqsadida: (a) Tiklanish va taraqqiyot jamgʻarmasi xarajatlari mutanosibligini taʼminlash uchun Tiklanish va taraqqiyot jamgʻarmasi mablagʻlari hisobidan ochilgan kredit liniyalarini maqbullashtirish orqali 185 million AQSH dollari miqdoridagi mablagʻlarni sanoat loyihalarini moliyalashtirish uchun 2026-yilda Sanoatni rivojlantirish jamgʻarmasiga qayta taqsimlashga ruxsat berilsin; (b) mazkur moliyaviy resurslar doirasida investitsiya loyihalarini moliyalashtirish Oʻzbekiston Respublikasi Prezidentining 2023-yil 18-dekabrdagi “Sanoatni rivojlantirish jamgʻarmasi faoliyatini tashkil etish tartibi toʻgʻrisida”gi PQ-397-son qarorida belgilangan tartibda amalga oshirilishi inobatga olinsin. 3. Investitsiyalarni jalb qilish, sanoatni rivojlantirish va savdoni tartibga solish masalalari boʻyicha Hukumat komissiyasi: (a) Sanoatni rivojlantirish jamgʻarmasi mablagʻlaridan maqsadli va samarali foydalanilishini nazorat qilsin hamda har chorakda investitsiya loyihalarining amalga oshirilishini muhokama qilib borsin; (b) Tiklanish va taraqqiyot jamgʻarmasidan sanoat tarmoqlari uchun ajratilgan kredit liniyalaridan samarali foydalanish holatini doimiy tahlil qilgan holda, zarur hollarda, ularni maqbullashtirish va maqbullashtirilgan mablagʻlar hisobidan Sanoatni rivojlantirish jamgʻarmasi orqali loyihalarni moliyalashtirish yuzasidan har chorakda Oʻzbekiston Respublikasi Prezidenti Administratsiyasiga takliflar kiritib borsin. 4. Oʻzbekiston Respublikasi Prezidentining ayrim hujjatlariga ilovaga muvofiq oʻzgartirishlar kiritilsin. 5. Mazkur Farmonning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Xodjayev belgilansin. 6. Farmon ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining 2024-yil 3-maydagi “Pilla yetishtirish va ipakchilik sohasida bozor mexanizmlarini joriy qilishni jadallashtirish boʻyicha qoʻshimcha chora-tadbirlar toʻgʻrisida”gi PF-72-son Farmoni 14-bandi birinchi xatboshisidagi “30 million AQSH dollari” soʻzlari “15 million AQSH dollari” soʻzlari bilan almashtirilsin. 2. Oʻzbekiston Respublikasi Prezidentining 2024-yil 18-iyuldagi “Oʻzbekiston Respublikasida turizm infratuzilmasini yaxshilash va xorijiy turistlar oqimini yanada oshirishga qaratilgan qoʻshimcha chora-tadbirlar toʻgʻrisida”gi PF-102-son Farmoni 1-bandi “a” kichik bandining birinchi xatboshisidagi “50 million AQSH dollari” soʻzlari “10 million AQSH dollari” soʻzlari bilan almashtirilsin. 3. Oʻzbekiston Respublikasi Prezidentining 2024-yil 23-iyuldagi “Zargarlik buyumlarini ishlab chiqarish sohasini yanada rivojlantirish va ularning raqobatbardoshligini taʼminlash chora-tadbirlari toʻgʻrisida”gi PF-104-son Farmonida: (a) 5-bandi “a” kichik bandining birinchi xatboshisidagi “100 million AQSH dollari” soʻzlari “20 million AQSH dollari” soʻzlari bilan almashtirilsin; (b) 4-ilovasining 2-pozitsiyasi “Amalga oshirish mexanizmi” ustunidagi “100 million AQSH dollari” soʻzlari “20 million AQSH dollari” soʻzlari bilan almashtirilsin. 4. Oʻzbekiston Respublikasi Prezidentining 2025-yil 28-yanvardagi “Farmatsevtika tarmogʻini jadal rivojlantirishga oid qoʻshimcha chora-tadbirlar toʻgʻrisida”gi PF-13-son Farmonining 6-bandi ikkinchi xatboshisidagi “Tiklanish va taraqqiyot jamgʻarmasi 50 million AQSH dollari” soʻzlari “Tiklanish va taraqqiyot jamgʻarmasi 30 million AQSH dollari” soʻzlari bilan almashtirilsin. 5. Oʻzbekiston Respublikasi Prezidentining 2024-yil 28-fevraldagi “Xorazm viloyatida tadbirkorlarga qulay sharoitlar yaratishga oid qoʻshimcha chora-tadbirlar toʻgʻrisida”gi PQ-89-son qarorining 1-bandi birinchi xatboshisidagi “60 million AQSH dollari” soʻzlari “30 million AQSH dollari” soʻzlari bilan almashtirilsin.